[{"text_idx": "#000000", "text": "UEA komencas renovigon de sia retejo"}, {"text_idx": "#000001", "text": "En 2013 la novelektita estraro de UEA decidis elspezi 100.000 eu\u0306rojn por renovigi la retejon de la asocio. De tiam malmulto okazis, sed nun UEA anoncis konkurson por renovigo de la retejo kaj de la tuta administra sistemo de la asocio."}, {"text_idx": "#000002", "text": "Inter la unuaj decidoj de la novelektita estraro de UEA en julio 2013 estis, ke oni uzu 100.000 eu\u0306rojn el la kapitalo de la asocio por prioritata tasko: kompleta renovigo de la asocia retejo. La decido estis post diskuto aprobita de la komitato dum la Universala Kongreso en Rejkaviko sed poste dum longa tempo nenio okazis pri la afero."}, {"text_idx": "#000003", "text": "En intervjuo de Libera Folio en novembro 2014 la prezidanto de UEA, Mark Fettes, argumentis, ke la starigo de nova retejo estas dependa de aliaj reformoj en la laboro de UEA:"}, {"text_idx": "#000004", "text": "\u2013 La reteja demando tus\u0302as preskau\u0306 c\u0302iujn aspektojn de la funkciado de UEA, kaj do retejaj solvoj postulas ankau\u0306 s\u0302ang\u0302ojn en nia labormaniero... kio ne estas tuj solvebla demando. La demando restas prioritata, tamen, por nia mastruma triopo."}, {"text_idx": "#000005", "text": "La retpag\u0302aro de UEA estis kreita en la fino de la 1990-aj jaroj, kaj la baza strukturo ne esence s\u0302ang\u0302ig\u0302is de tiam. Granda renovigo okazis en 2003, kiam la enirpag\u0302o ekhavis la aspekton plu videblan c\u0302e la adreso , kaj aperis la kesto \"Aktuale\", kun titoloj de la lastaj gazetaraj komunikoj."}, {"text_idx": "#000006", "text": "Antau\u0306 proksimume tri jaroj la g\u0302enerala aspekto estis renovigita denove, sed temis c\u0302efe pri kosmetika s\u0302ang\u0302o."}, {"text_idx": "#000007", "text": "Kompreneble aldonig\u0302is multaj retaj servoj, kiuj ne ekzistis en 2003, sed c\u0302ar la baza strukturo de la retejo ne s\u0302ang\u0302ig\u0302is, ne c\u0302iam facilas trovi la bezonatan enhavon. Krome la retejo ne tre bone funkcias en pos\u0302telefonoj kaj aliaj porteblaj aparatoj, kiujn c\u0302iam pli multaj homoj uzas por aliri la reton."}, {"text_idx": "#000008", "text": "Lau\u0306 Veronika Poo\u0301r, la g\u0302enerala direktoro de UEA, la c\u0302efa problemo pri la retejo de UEA estas g\u0302uste, ke g\u0302i sen klara plano evoluis dum multaj jaroj kaj diversaj servoj estis aldonitaj unu post la alia."}, {"text_idx": "#000009", "text": "\u2013 Tio aldonis kompleksecon kaj malfacilecon rilate al integrado. Aldone, la baza datumbazo ne estas facile au\u0306tomatigebla. Tio kau\u0306zas plurajn problemojn, ekzemple tial ne eblas teknike, uzante la nunan datumbazon, ebligi al niaj membroj havi rektan aliron por kontroli siajn kontojn, s\u0302i skribas en la diskutejo de esperanto.net."}, {"text_idx": "#000010", "text": "Post la Universala Kongreso el Lillo en 2015, du jarojn post la decido prioritati la renovigon de la retejo, la estraro de UEA komisiis al Mario Be\u0301lisle el Svisio kaj Dima S\u0302evc\u0302enko el Rusio prepari analizojn pri la nunaj stato kaj bezonoj de UEA sur la reta kampo. Dima S\u0302evc\u0302enko kune kun sia edzino Anna Striganova liveris 44-pag\u0302an raporton en majo 2016, dum la raporto de Be\u0301lisle s\u0302ajne neniam pretig\u0302is."}, {"text_idx": "#000011", "text": "La raporto de S\u0302evc\u0302enko kaj Striganova estis lau\u0306 peto de komitatanoj publikigita en la retejo de UEA en au\u0306gusto 2016, sed neniuj konkretaj pas\u0302oj estis entreprenitaj g\u0302is la 18-a de januaro. Tiam UEA publikigis alvokon pri sinproponoj por krei novajn retejon kaj administran sistemon por la asocio."}, {"text_idx": "#000012", "text": "La alvoko enhavas sufic\u0302e detalajn klarigojn pri tio, kion kapablu la nova retejo kaj kiel g\u0302i funkciu. Kandidatoj devas sendi detalan proponon g\u0302is la 26-a de februaro."}, {"text_idx": "#000013", "text": "Lau\u0306 la reta spertulo Steven Brewer, kiu interalie laboris pri la nova retejo de la usona landa asocio de UEA, la alvoko estas bona pas\u0302o antau\u0306en, sed venas tre malfrue."}, {"text_idx": "#000015", "text": "Enhave la alvoko lau\u0306 Steven Brewer estas serioza kaj montras komprenon de la bazaj funkciaj kaj teknikaj bezonoj. G\u0302i c\u0302efe priskribas servojn, kiuj jam nun ekzistas en la retejo de UEA \u2013 ili simple estu proponataj en pli moderna formo. Tamen estas ankau\u0306 kelkaj novaj ecoj, kiuj haveblu en la renovigita retejo."}, {"text_idx": "#000016", "text": "\u2013 Tre bezonata estas la propono ke aligitaj organizaj\u0302oj povu afis\u0302i novaj\u0302ojn kaj anoncojn, diras Steven Brewer."}, {"text_idx": "#000017", "text": "Grava manko en la alvoko lau\u0306 li estas, ke g\u0302i ne sufic\u0302e atentas la signifon de la grafika aspekto de la retejo."}, {"text_idx": "#000018", "text": "\u2013 Fakte, oni vers\u0302ajne dungu firmaon por pritrakti la grafikan aspekton ne nur de la retejo, sed ankau\u0306 de la tuta organizaj\u0302o, kaj postulu ke la novaj retaj sistemoj konformu al tio. Lasi la aferon kiel piednotan aldonaj\u0302on de la teknikaj bezonoj estas gravega eraro."}, {"text_idx": "#000019", "text": "G\u0302is la 26-a de februaro UEA nun atendas konkretajn proponojn pri tio, kiel la retejo kaj administra sistemo de la asocio povos esti renovigitaj, kaj kiom la tuto kostu."}, {"text_idx": "#000020", "text": "La retejo de UEA renovig\u0302as malrapide kaj sen plano\nKomitato akceptis elspezon de 100.000 eu\u0306roj por retejo"}, {"text_idx": "#000021", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000022", "text": "Rusia Esperantista Unio aneksis Krimeon"}, {"text_idx": "#000026", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000028", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000030", "text": "Alig\u0302i al 400 aliaj abonantoj"}]